Nóg ŉ mynwerker sterf by Sibanye-mynArgieffoto Nóg ŉ mynwerker het by ŉ Sibanye-Stillwater-myn gesterf. Sibanye het Dinsdag gesê die werker is by sy Khomanani-myn by Driefontein, wes van Johannesburg, dood. Die werker het glo voor ŉ skraper beland. “Dít is nog ŉ hartseer voorval en al ons pogings is daarop gefokus om hierdie verwarrende toename in veiligheidsvoorvalle aan te pak,” het die maatskappy gesê. Sibanye-Stillwater het hom onlangs erge kritiek op die hals gehaal oor die beweerde gebrek aan behoorlike veiligheidsmaatreëls by sy myne. Dít nadat vyf mynwerkers vroeër vandeesmaand dood is nadat hulle ŉ verlate werksgebied by Sibanye se Kloof Ikamva-skag naby Westonaria binnegegaan het. Die werkers het vermoedelik weens onvoldoende ventilasie gesterf. ŉ Ondersoek deur Sibanye, die departement van minerale hulpbronne en ander rolspelers is van stapel gestuur om die voorval te ondersoek. Die maatskappy se bedrywighede is nou verantwoordelik vir 21 van 45 mynsterftes in tien verskillende voorvalle sedert Februarie vanjaar. Sibanye het gesê hy sal Vrydag ŉ veiligheidsberaad hou om die voorvalle te bespreek, asook te kyk hoe hy die verlies van lewens by sy myne kan voorkom en sy veiligheidsrekord herstel.